Swaar reën nog met ons tot herfsArgieffoto (Foto: Megan Swart, Maroela Media) Hewige reënbuie en moontlike vloede sal na verwagting tot Maart in Suid-Afrika voortduur, waarna die huidige La Niña-weerstelsel waarskynlik weer plek sal maak vir die droër El Niño-stelsel – die einste stelsel wat tussen 2015 en 2020 die land in ŉ droogtewurggreep gehad het. Volgens die Suid-Afrikaanse Weerdiens (SAWD) kan die hele land gemiddelde tot bogemiddelde reënval vir die res van die somermaande verwag. Dit kan met vloede en oorstromings gepaardgaan. Volgens die weerdiens se seisoenale voorspelling is die El Niño- Suidelike Ossillasie (ENSO) tans steeds in ŉ La Niña-staat, en voorspellings dui daarop dat dit waarskynlik in hierdie toestand gedurende die res van die 2022-’23-somerseisoen sal bly. Die weerstelsel sal in herfs (Maart) na ŉ neutrale toestand terugkeer. “Die teenwoordigheid van ŉ La Niña-stelsel het gewoonlik sy sterkste uitwerking op reënval gedurende die midsomermaande. Met die volgehoue volharding van die La Niña-stelsel is daar ŉ groot kans dat dit sy gewone uitwerking op Suid-Afrika sal hê, wat oor die algemeen bonormale reënval en ondernormale temperature oor die somerreënvalgebiede inhou,” sê die weerdiens. Die weerdiens voorspel bonormale reënval vir die meeste dele van die land, met minimum temperature wat landwyd meestal bonormaal sal wees. Daar word egter verwag dat maksimum temperature in die grootste deel van die land tydens laatsomer (Januarie tot Maart) en vroegherfs (Februarie tot April) ondernormaal sal wees. Die land het verlede somer (Januarie 2022) ŉ bogemiddelde reënval beleef, met oorstromings en vloede wat plek-plek aangemeld is. Uitwerking op landbou Volgens die weerdiens sal die bonormale reënval wat oor die meeste dele van die land gedurende die laatsomer en vroegherfs verwag word, waarskynlik gewas- en veeproduksie positief raak. Daar is egter ŉ verhoogde risiko vir versuiping wat oesskade kan veroorsaak in gebiede wat oormatige reënval ontvang. “Boere word aangeraai om goeie dreineringstelsels te vestig, grond- en waterbewaring te beoefen en ander toepaslike boerderypraktyke toe te pas.” Water en energie Die verwagte bonormale reënval vir die meeste dele van die land wat oor die drie seisoene voorspel word, sal waarskynlik damvlakke verhoog en ander waterreservoirs bevoordeel, veral in somerreënvalstreke. Sulke toestande kan ook vloedrisiko’s inhou in streke wat geneig is tot vloede. Die verwagte ondernormale maksimum temperature landwyd oor die seisoene sal waarskynlik die vraag na verkoeling verminder, sê die weerdiens. Gesondheid Die weerdiens sê die geprojekteerde ondernormale maksimum temperature sal ŉ geringe invloed op die bevolking se gesondheid hê, met implikasies wat wissel na gelang van mense se kwesbaarheid en algemene gesondheid. Inwoners word wel gewaarsku teen die hoë vlakke van ultravioletbestraling (UV) in die somermaande, wat aandui dat die risiko van UV-verwante gesondheidsuitwerkings op hande is, wat mense noodsaak om toepaslike sonbeskermingsmaatreëls toe te pas. Die voorspelde bonormale reënval oor die hele land vir alle voorspelde seisoene kan die waarskynlikheid van kitsvloede in sommige streke, veral in vloedgevoelige gebiede en gebiede met onvoldoende dreineringstelsels, verhoog. Hierdie nat toestande kan waterdraende siektes, asook waterverwante beserings en ongelukke tot gevolg hê.